આ મહાન સંસારમાં કોઈ એક બ્રાહ્મણ પોતાનું જીવન પસાર કરી રહ્યો હતો. એક વખત તે વનનાં હિંસક પશુઓથી ભરેલા દુર્ગમ પ્રદેશમાં પહોંચી ગયો. માંસભક્ષી સિંહ, વાઘ, હાથી જેવાં મોટાં પ્રાણીઓથી તે વન ઘેરાયેલું હતું. અને સાક્ષાત મૃત્યુને માટે પણ જાણે ડરામણું હતું. હે રાજન, આવું વન જોઈ બ્રાહ્મણનું હૃદય તો ફફડી ગયું. તેનાં રૂંવાટાં ખડાં થઈ ગયાં. તે વનમાં ભટકવા લાગ્યો. દોડવા લાગ્યો કે ક્યાંક આશરો મળે. હિંસક પ્રાણીઓની ગુફાઓ જોતો, ભયભીત થઈ દોડવા લાગ્યો. આ વનને એક વિકરાળ સ્ત્રી પોતાના બન્ને બાહુઓથી ઘેરી વળી હતી તેવું જણાયું. વળી આકાશ જેટલાં ઊંચાં વૃક્ષોથી ઘેરાયેલા તે વનમાં પર્વત જેટલા ઊંચા પાંચ ફણાવાળા ઝેરી નાગ તેને દેખાયા.